**Mallin nimi:** Seitti

**Mallin tavoite:** Tavoitteena on, että opiskelija näkee itsensä osana ryhmää. Hän hahmottaa omaa toimintaansa ryhmässä ja rooliaan ja vastuutaan siinä. Opiskelija oppii tunnistamaan, miten oma toiminta vaikuttaa ryhmän suhteisiin.

**Mallin toteuttaminen käytännössä:** Ryhmä on piirissä ja ohjaaja piirin ulkopuolella. Yhdelle ryhmän jäsenelle annetaan lankakerä. Hän aloittaa harjoituksen.

Mieti ja kerro muille lyhyesti, millainen on mielestäsi hyvä ryhmä. Esimerkiksi: ”Sellainen, joka tsemppaa.” Tämän jälkeen kierrä lankakerästä lankaa sormesi ympärille ja heitä loppukerä jollekin ryhmäsi jäsenelle. Hän kertoo vuorostaan yhden positiivisen asian ja heittää kerän seuraavalle päästämättä kuitenkaan irti langasta. Näin kerä kulkee opiskelijalta toiselle ja piiriin keskelle syntyy pikkuhiljaa verkko.

Ohjaaja voi kirjata opiskelijoiden ajatuksia ylös ja kun verkko on valmis, voidaan keskustella näistä ja pohtia ovatko ne ominaisia juuri tälle ryhmälle. Samalla keskustellaan siitä, miten verkko yhdistää ja kannattelee ryhmää. Ryhmän jäsenet näkevät konkreettisesti, miten he liittyvät toisiinsa ja ovat sidoksissa ryhmään. Opiskelijoita ohjataan pohtimaan omia toimintatapojaan ryhmässä.

Harjoitus jatkuu siten, että ohjaaja pyytää opiskelijoita kertomaan muutamia (5–8 kpl) ryhmää hajottavia ja ryhmään negatiivisesti vaikuttavia asioita. Jokaisen negatiivisen ominaisuuden tullessa esiin, ohjaaja leikkaa verkosta yhden langan. Näin huomataan miten verkkoon alkaa tulla rakoja. Tämän edetessä voidaan miettiä miten lankojen katkeaminen vaikuttaa ryhmän toimintaan: Joku on kiinni ryhmässä vain yhdellä langalla, ja joku saattaa jäädä kokonaan syrjään ryhmästä, jos molemmat langat katkeavat. Tällöin voidaan pohtia miltä minusta tuntuisi, jos jäisin ulos ryhmästä. Miten se vaikuttaisi esimerkiksi opinnoissa suoriutumiseen?

On tärkeää puhua tarpeeksi ja pyrkiä huomioimaan, että kaikki saavat sanoa ajatuksiaan. Harjoitus voidaan tehdä kahdessa osassa, jolloin molempien toteutukselle jää selvästi enemmän aikaa kerralla. Lisäksi katkaistuja langanpätkiä voidaan sitoa lopuksi yhteen pohtimalla miten asioita saadaan korjattua ryhmässä.

**Mallin alkuperäinen lähde:** Aho, S & Tarkkonen, H. 1999. Itsetuntoharjoituksia esi- ja alkukasvatusikäisille. s.34